Nekoliko smo puta pokušali telefonom kontaktirati upravu tvrtke, no osoba koja nam se javila na telefon rekla nam je da "obzirom na stanje koje je u tvrtki direktori imaju pametnijeg i važnijeg posla od razgovora s novinarima"

Tiskara Zrinski iz Čakovca, jedna od najuglednijih tiskara u Hrvatskoj, je pred kolapsom. Sindikat je naime, zbog činjenice da je račun tvrtke blokiran i da tvrtka kasni s isplatom plaća zaposlenicima, podnio zahtjev Trgovačkom sudu da se otvori stečajni postupak u tvrtki.

Sindikat grafičke i nakladničke djelatnosti Hrvatske, koji je aktivan i u tvrtki Zrinski, još prije nekoliko tjedana izvjestio da je krajem rujna održan sastanak predstavnika radnika s predstavnicima poslodavaca tvrtke Zrinski te da je na tom sastanku bilo evidentno da smjer u kojem ide tvrtka Zrinski nije obećavajući.

Sindikat je izvjestio da su predstavnici poslodavaca na tom sastanku predstavnicima radnika prezentirali planove za mogući oporavak tvrtke ali da poslovanje tvrtke ne ide u smjeru tih planova. Izvjestili su i da brojni radnici, čak i oni koji su bili vjerni tvrtki od njezinih samih početaka, odlaze iz tvrtke jer plaće nisu redovite.

Izvjestili su iz sindikata i da je tvrtka prodala novi, nedavno kupljeni stroj po cijeni znatno nižoj od nabavne, da tvrtki nedostaje repromaterijala i da plaće sve više kasne. Potvrdili su nam to i zaposlenici i sindikalisti u tvrtki Zrinski koji su naglasili da se situacija u međuvremenu još više pogoršala te da je zato Sindikat podnio Trgovačkom sudu zahtjev da se pokrene stečaj u tvrtki.

Izvjestili su nas da je u pogonu prije nekoliko dana isključen plin, da im plaće kasne već nekoliko mjeseci i da nisu u mogućnosti preuzimati nove poslove budući da je račun tvrtke blokiran i da zbog dugova prema dobavljačima nisu u mogućnosti nabaviti ni osnovni repromaterijal kao što je papir za tiskanje.

- Pokušavamo realizirati još barem ove poslove koje imamo koristeći sve unutarnje rezerve koje su nam na raspolaganju ali nove poslove jednostavno ne možemo preuzimati - rekao nam je jedan sindikalist.

O razlozima kako se i zašto ugledna tiskara našla u financijskim problemima ni zaposlenici ni sindikalisti nisu željeli govoriti. Rekli su nam samo da su problemi u tvrtki počeli još prije nekoliko godina te da su eskalirali prije otprilike godinu dana. Rekli su nam i da su brojni zaposlenici u posljednjih nekoliko mjeseci zbog kašnjenja s isplatom plaća odlučili dati otkaz tako da je broj zaposlenih pao s oko 250, koliko ih je bilo zaposlenih u najboljim vremenima za tvrtku, pao na stotinjak zaposlenih koliko ih je sada, a od kojih većina još nije dobila plaću za kolovoz.

Pokušali smo stupiti u kontakt i sa upravom tvrtke da nam i oni komentiraju stanje u tvrtki no to nam nije uspjelo. Nekoliko smo ih puta pokušali kontaktirati telefonom no osoba koja nam se javila na telefon rekla nam je da "obzirom na stanje koje je u tvrtki direktori imaju pametnijeg i važnijeg posla od razgovora s novinarima".

Upit vezan uz stanje u tvrtki i komentar aktualne situacije uputili smo i na sve e-mail adrese koje smo mogli pronaći na internet stranicama tvrtke no odgovore za sada nismo dobili.